František Krištof Veselý

František Krištof Veselý, rodným menom František Veselý (* 12. apríl 1903, Skalica – † 13. marec 1977, Bratislava) bol slovenský spevák, herec a režisér. Spolu s Gejzom Dusíkom a Pavlom Braxatorisom patrí medzi spoluzakladateľov slovenskej operety. Bol aj spoluzakladateľom divadla Nová scéna v Bratislave.

 Životopis 
Keď bol František malý, jeho otec odišiel za prácou do Ameriky a už sa naspäť nevrátil. Druhýkrát sa jeho mama vydala za továrnika Krištofa z Budapešti. S manželom odišli do Budapešti a pretože nevlastný otec nemal o Františka záujem, vychovávali ho starí rodičia z maminej strany - Kotekovci v Skalici. Spolu s Jankom Blahom (ten sa neskôr stal známym slovenským operným tenorom) spievali v skalickom cirkevnom zbore. Keď mal František sedemnásť rokov, zomrel mu nevlastný brat v Budapešti. V Budapešti ho jeho nevlastný otec adoptoval a František začal používať meno - František Krištof Veselý.

V Budapešti začal ako zborista spievať v Budapeštianskom operetnom divadle. Popri štúdiu gymnázia vyštudoval v rokoch 1921 - 1923 aj štátnu hereckú školu v Budapešti. V roku 1930 začal vystupovať vo viacerých mestách - Segedíne, Debrecíne, Rábe, Cegléde, Miškovci a iných. V Miškovci sa zoznámil so svojou manželkou Gizkou. Neskôr získal miesto v Kráľovskom divadle v Budapešti.

V roku 1931 podpísal zmluvu so Slovenským národným divadlom do operetného súboru. Tu okrem spievania aj režíroval operety (1931 – 1933, 1936 – 1938, 1940 – 1946). Popri vystupovaní v maďarskom alebo slovenskom divadle hosťoval aj v českých divadlách. Svoju prvú filmovú rolu stvárnil v roku 1936 v komédii Uličnice. Okrem hrania v tomto filme aj spieval. V tom istom roku nahral aj svoju prvú platňu vo firme Ultraphon. V archíve Slovenského rozhlasu je viac ako dvestopäťdesiat jeho piesní.

V období Slovenského štátu naspieval aj niekoľko platní pre nemecké firmy Telefunken a Polydor. Po 2. svetovej vojne bol zatknutý a nejaký čas pracoval v pracovnom tábore v Novákoch.

Bol spoluzakladateľom divadla Nová scéna v Bratislave, ktoré otvorili 30. 11. 1946 premiérou Shakespearovej komédie Skrotenie zlej ženy v réžii Drahoša Želenského. Viedol tu súbor hudobnej komédie. V divadle Nová scéna pôsobil medzi rokmi 1946 – 1964. Napísal vlastnú knihu spomienok s názvom S úsmevom a veselo, ktorá vyšla až v roku 2006 vo vydavateľstve Q111 pod názvom Moja cesta s piesňou.

 Divadelné a operetné postavy (výber)
 Veselá vdova - (opereta, autor - Franz Lehár)
 Poľská krv - (opereta, autor - Oskar Nedbal)
 Netopier - (opereta, autor - Johann Strauss ml.)
 Aké dôležité je mať Filipa. ... John - (divadelná hra, autor - Oscar Wilde)
 1939 Modrá ruža ... Filip - (opereta, autor - Gejza Dusík)
 1940 Pod cudzou vlajkou ... dr. Ján Holub - (opereta, autor - Gejza Dusík)
 1941 Turecký tabak ... bankový úradník Durant  - (opereta, autor - Gejza Dusík)
 1943 Osudný valčík  - (opereta, autor - Gejza Dusík)

 Réžia (výber)
 Zvony zo San Diega - (opereta, autor - Rudolf Trinner) 
 Žobravý študent - (opereta, autor - Karl Millöcker)
 Zlatá rybka - (opereta, autor - Gejza Dusík)
 Hrnčiarsky bál - (opereta, autor - Gejza Dusík)
 Plná poľná lásky - (opereta, autor - Milan Ferko a Milan Novák)
 Zlatý dážď - (sovietska opereta)
 Voľný vietor - (sovietska opereta)
 1938 Keď rozkvitne máj  - (opereta, autor - Gejza Dusík)

 Filmografia 
 1936 Uličnice ... Bobík Dudlovský, spev
 1936 Rozkošný příběh ... Dr. Jára Nerad, spev
 1937 Falešná kočička ... tenisový šampión Petr Chládek
 1937 Děvčátko z venkova ... Pavel Trojan
 1938 Ducháček to zařídí ... spev
 1938 Svatební cesta ... profesor Artur Čejka, spev
 1938 Slečna matinka ... Filip Muška , spev
 1938 Pán a sluha ... Ladislav Tůma
 1938 Bílá vrána ... Jindřich Shánel, spev
 1939 Paní Kačka zasahuje ... Ing. Barták
 1939 Dědečkem proti své vůli ... Božetěch Kokoška
 1940 Adam a Eva ... Ing. Adam Kavalír
 1955 Štvorylka ... Rumplay
 1964 Charleyho teta (TV film) ... Brasset
 1965 Oko za oko (TV film)
 1966 Škandál v Melodias banke (TV film)
 1966 Siedmy kontinent ... vládny radca
 1967 Pasca (TV film) ... Uvarov
 1975 Vtipnejší vyhráva 1975: Lodenice G. Steinera Komárno (TV koncert) - účinkujúci: Oldo Hlaváček, Ivan Krajíček, Milan Neděla, Emília Vášáryová, Vladimír Menšík, Rudolf Stolař, Janko Blaho, František Krištof Veselý, Ljuba Hermanová, Helena Blehárová, Zbyšek Pantůček, Libor Pantůček, Milan Černohous.

 Piesne 

 Najznámejšie hity 

„Jaj Zuzka, Zuzička“ 
„Skôr než odídeš“
„Ja som optimista“
„Saigon“
„Čo sa mi môže stať“
„Biele margaréty“
„Cesta domov“
„Dedinka v údolí“
„Len bez ženy“ 
„Nečakaj ma už nikdy“
„Prečo sa máme rozísť“

 Diskografia 
 1978 Prečo sa máme rozísť - Opus
 2005 Tatranský expres - FR centrum (skladby z 1938 - 1947)
 2007 Ja viem všetko... - FR centrum

 Kompilácie 
 Dva v jednom - Prečo sa máme rozísť - F.K.Veselý, Piesne z pamätníka - Open Music - 2CD
 1996 Antológia Slovenskej populárnej hudby 2 - Rodný môj kraj - Opus
 2001 Antológia Slovenskej populárnej hudby 3 - Dedinka v údolí - Hudobný fond
 2003 Antológia Slovenskej populárnej hudby 4 - Cesta domov - Hudobný fond
 2005 Antológia Slovenskej populárnej hudby - Keď rytmus volá - Hudobný fond
 2007 Najkrajšie piesne - Gejza Dusík - Opus - 02. „Dedinka v údolí“
 2007 Tá pieseň pôjde v šíri svet - Gejza Dusík - FR centrum

 Literatúra 
 František Krištof Veselý: Moja cesta s piesňou. Q 111, 2005, ISBN 80-89092-22-5.

 Pozri aj 
 Gejza Dusík
 Pavol Braxatoris
 Nová scéna

 Externé odkazy 
 Životopis
 Filmografia 

Kategória:Slovenskí speváci
Kategória:Slovenskí divadelní herci
Kategória:Slovenskí divadelní režiséri
Kategória:Slovenskí filmoví herci
Kategória:Nová scéna
Kategória:Osobnosti zo Skalice
Kategória:Opereta